
A Szabó Magda centenárium alkalmából megrendezett konferencián vettem részt 2017.10.25 és 26-án Pécsett. A konferencia első napján megtartottam az előadásomat, melynek címe, illetve rövid tartalmi összefoglalója (rezüméje) a következő: 

Rideg Béla: Női szereplehetőség és önelemzés Kármán József és Szabó Magda Fanni hagyományai című művében
(magyar – filozófia tanári MA, ELTE)

Leendő előadásom egymás mellé állítja a címben említett két művet, azonosságokat és különbözőségeket keres. Szabó Magda számára a Fanni hagyományai egyértelműen jelentős alkotás: Kármán József címen esszét ír, valamint Kármán szentimentalista naplóregényét felhasználva azt drámává ülteti át (amely önálló műként is értelmezhető, bár Szabó Magda jelzi a dráma elején, hogy „Kármán József műveinek felhasználásával” készült). Azonban ez az átültetés több mint puszta parafrázis, a művek feszültségíve sem teljesen azonos. Továbbá Szabó Magda Fannijának porig alázása nyelvileg sokkal kifejtettebb, mint Kármánnál. Szabó Magda a 20. századból visszatekintve értelmezi a késő 18. századi női szereplehetőségeket, míg Kármán szövege a kor eszmevilágának, nőmegítélésének az autentikus, haladó gondolkodású lenyomata. A szereplehetőségből fakadóan mindkét műben felmerül az önelemzés kérdése. Fanni érzékeli a változást, amelyen átmegy, ám ezt mindkét szöveg máshogy mutatja be. Az előadás a két műben rejlő női szereplehetőségeket, Fanni önelemzési szándékait, valamint a művek közötti kapcsolódási pontokat hivatott értelmezni.
A kétnapos konferencián az előadásom megtartásán kívül gyarapítottam szakmai kapcsolataimat, barátságot alakítottam ki más egyetemek oktatóival, hallgatóival, illetve részt vettem a kulturális programokon, szakmai diszkussziókon. A Szabó Magda száz éve című konferencia nagyszerű lehetőség volt arra, hogy jelenlegi kutatási témámat (mely legfőképp női irodalmi alkotók vizsgálata) bemutassam, szakmai diskurzus alá helyezzem. 

A konferencián való részvételem fontos tárgyát képezi az is, hogy az MA (mester) fokozat megszerzése után PhD (doktori) képzésen szeretnék részt venni irodalomtudományból, s ennek elengedhetetlen feltétele a konferenciákon való részvétel, tanulmány publikálása. 

A Pécsen elért eredmények, az általános pozitív fogadtatása az előadásomnak arra bátorít, hogy következő konferenciákon vegyek részt. Nagyon sok tapasztalatra tettem szert az út során, mind szakmailag, mind világnézetileg bővültek ismereteim. 

Fontosnak tartom továbbá leendő közé piskolai tanárként, hogy a tanári szakmában is folyamatosan tudjunk megújulni, új, korszerű ismeretekre szert tenni, és ennek az egyik legjobb módja a konferenciákon való megjelenés, kutatási eredmények prezentálása, publikálása. 

Éppen ezért a közeljövőben is tervezek konferenciákra menni.

Ehhez szeretném támogatásukat kérni, ami az utazási költséget illeti.
Köszönöm a levelemre fordított figyelmüket.
Üdvözlettel:
Rideg Béla 
Budapest, 2017.11.01. 
